## Pravilnik o usklađenoj dodjeli i upotrebi Mode S upitnih kodova za jedinstveno europsko nebo

### NN 86/2012 (27.7.2012.), Pravilnik o usklađenoj dodjeli i upotrebi Mode S upitnih kodova za jedinstveno europsko nebo

MINISTARSTVO POMORSTVA, PROMETA I INFRASTRUKTURE

1975

Na temelju članka 149. stavka 3. Zakona o zračnom prometu (»Narodne novine«, broj 69/09 i 84/11), ministar pomorstva, prometa i infrastrukture donosi

PRAVILNIK

O USKLAĐENOJ DODJELI I UPOTREBI MODE S UPITNIH KODOVA ZA JEDINSTVENO EUROPSKO NEBO

Područje primjene

Članak 1.

(1) Ovim Pravilnikom propisuje se usklađeno dodjeljivanje i upotreba Mode S upitnih kodova u svrhu sigurnog i djelotvornog nadzora zračnog prometa i civilno-vojne koordinacije.

(2) Način usklađenog dodjeljivanja i upotrebe Mode S upitnih kodova propisan je u skladu s Uredbom Komisije (EZ) br. 262/2009 od 30. ožujka 2009. kojom se utvrđuju zahtjevi glede usklađene dodjele i upotrebe Mode S upitnih kodova za jedinstveno europsko nebo.

Usklađenost s pravnim aktima Europske unije

Članak 2.

Ovaj Pravilnik sadrži odredbe koje su u skladu s Uredbom Komisije (EZ) br. 262/2009 od 30. ožujka 2009. kojom se utvrđuju zahtjevi glede usklađene dodjele i upotrebe Mode S upitnih kodova za jedinstveno europsko nebo (u daljnjem tekstu: Uredba (EZ) br. 262/2009).

Pojmovi i definicije

Članak 3.

(1) U smislu ovoga Pravilnika primjenjuju se definicije iz članka 2. Uredbe Komisije EZ-a br. 262/2009 objavljene u Dodatku 1 ovoga Pravilnika.

(2) Iznimno od stavka 1. ovoga članka, pojmovi »Zajednica«, »Ugovor o osnivanju Europske zajednice«, »Službeni list Europske Unije« i »država članica« iz Uredbe iz Dodatka 1 ovoga Pravilnika, čitat će se u skladu s točkama 2. i 3. Dodatka II ECAA Sporazuma.

Nadležna tijela i ovlasti

Članak 4.

(1) Hrvatska kontrola zračne plovidbe nadležna je za dodjeljivanje Mode S kodova i vođenje evidencije dodijeljenih kodova.

(2) Za provedbu članka 8. Uredbe Komisije (EZ) br. 262/2009 nadležno je ministarstvo nadležno za poslove obrane.

(3) Za provedbu članka 9. stavka 2. i članka 12. stavaka 3. i 4. Uredbe Komisije (EZ) br. 262/2009 nadležna je Hrvatska agencija za civilno zrakoplovstvo.

Tumačenje

Članak 5.

U slučaju razlika između teksta, nejasnoća u tumačenju i nedostataka odredaba ovoga Pravilnika, mjerodavan je tekst Uredbe (EZ) br. 262/2009 na engleskom jeziku objavljen u Službenom listu Europske Unije.

Dodatak

Članak 6.

(1) Dodatak 1 tiskan je uz ovaj Pravilnik i čini njegov sastavni dio.

(2) Dodatak iz stavka 1. ovoga članka čini Uredba Komisije (EZ) br. 262/2009.

Prijelazna i završna odredba

Članak 7.

Hrvatska kontrola zračne plovidbe će u roku od 6 mjeseci nakon stupanja na snagu ovoga Pravilnika uspostaviti funkciju dodjeljivanja Mode S kodova i evidenciju dodijeljenih kodova.

Stupanje na snagu

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/12-01/86

Urbroj: 530-09-12-4

Zagreb, 18. srpnja 2012.

Ministar

pomorstva, prometa i infrastrukture

dr. sc. Siniša Hajdaš Dončić, v. r.

Dodatak 1

UREDBA KOMISIJE (EZ) br. 262/2009

od 30. ožujka 2009.

o utvrđivanju uvjeta u vezi s usklađenom dodjelom i upotrebom Mode S upitnih kodova za jedinstveno europsko nebo

(Tekst značajan za EGP)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu (EZ) br. 552/2004 Europskoga parlamenta i Vijeća od 10. ožujka 2004. o interoperabilnosti upravljanja europskim zračnim prometom (Uredba o interoperabilnosti)[[1]](#footnote-29081-1) a posebno njezin članak 3. stavak 5.,

uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o definiranju okvira za stvaranje jedinstvenog europskog neba (okvirna Uredba)[[2]](#footnote-29081-2), a posebno njezin članak 8. stavak 2.,

budući da:

(1) Mode S (Select) je kooperativna tehnika nadzora za kontrolu zračnog prometa. Ona omogućava selektivno ispitivanje zrakoplova i izlučivanje podataka dobivenih iz zraka, na temelju čega se mogu razviti nove funkcionalnosti upravljanja zračnim prometom. Projekt sustava koji podržavaju pristupanje pojedinačnim zrakoplovima putem Mode S (dalje u tekstu Mode S ispitivači) zahtijeva upotrebu Mode S upitnih kodova za otkrivanje i nadzor zrakoplova opremljenih Mode S transponderom.

(2) Kako bi se osigurala sigurnost sustava za nadzor zračnog prometa, bitno je da se ne preklapaju područja radarskog pokrivanja dvaju Mode S ispitivača koji upotrebljavaju iste upitne kodove, osim ako su grupirani u skupinu ili se primjenjuju druga primjerena operativna ublažavanja.

(3) Kako bi se podržalo uvođenje sve većeg broja Mode S ispitivača i kako bi se riješili problemi koji proizlaze iz pomanjkanja upitnih kodova koji su na raspolaganju za ispitivanje zrakoplova, postoji potreba za učinkovitim usklađenjem dodjele i upotrebe tih upitnih kodova.

(4) EUROCONTROL je u skladu s člankom 8. stavkom 1. Uredbe (EZ) br. 549/2004 ovlašten da razvija uvjete za dodjelu i upotrebu Mode S upitnih kodova (dalje u tekstu upitnih kodova). Ova se Uredba temelji na proizašlom mandatnom izvješću od 2. siječnja 2008.

(5) Prvobitno su, radi tehničkih razloga, kao upitni kodovi bili definirani i upotrebljavani samo upitni identifikacijski kodovi (dalje u tekstu II kodovi) 0 – 15. Radi očekivanog broja Mode S ispitivača, kasnije su poduzete mjere kako bi se omogućila upotreba dodatnih identifikacijskih kodova sustava nadzora (dalje u tekstu SI kodovi) 1 – 63.

(6) U uobičajenim uvjetima, upotreba SI kodova zahtijeva da svi ciljevi Mode S-a u području pokrivenosti Mode S ispitivača budu opremljeni za ovu namjenu. Međutim, EUROCONTROL je razvio specifikacije za upotrebu II/SI kodova, koje bi trebale omogućiti početnu upotrebu SI kodova za Mode S ispitivače, čak i u uvjetima u kojima svi ciljevi Mode S-a ne bi bili opremljeni za upotrebu SI kodova. Stoga bi od operatora Mode S-a trebalo zahtijevati da usvoje ovu upotrebu II/SI kodova.

(7) Pod nadležnošću EUROCONTROL-a uspostavljena je centralizirana služba za dodjelu upitnih kodova, putem sustava za dodjelu upitnih kodova. Od država članica treba zahtijevati da poduzmu potrebne mjere kako bi osigurale da se putem sustava za dodjelu upitnih kodova dostavljaju informacije koje podržavaju dosljednost ključnih stavki dodjele upitnih kodova. Ove ključne stavke treba jasno utvrditi.

(8) Trebalo bi definirati zajedničke postupke kako bi se osigurala ispravna provedba ključnih elemenata dodjele upitnih kodova. Pri tome treba uvažiti odgovarajuće odredbe Organizacije međunarodnog civilnog zrakoplovstva (u daljnjem tekstu ICAO).

(9) Operatori Mode S-a i pružatelji operativnih usluga u zračnom prometu morali bi poduzeti odgovarajuće mjere za otkrivanje i ublažavanje učinaka mogućih konflikata između upitnih kodova.

(10) Ovom Uredbom ne bi trebale biti obuhvaćene vojne operacije i osposobljavanje, kako je navedeno u članku 1. stavku 2. Uredbe (EZ) br. 549/2004.

(11) Ograničeni broj upitnih kodova rezerviran je za isključivu upotrebu i upravljanje od strane vojnih subjekata, uključujući međuvladine organizacije, posebno Organizaciju Sjevernoatlantskog ugovora. Stoga Mode S ispitivači koji upotrebljavaju te kodove ne trebaju podlijegati postupku usklađenog dodjeljivanja. Međutim, od država članica treba zahtijevati da poduzmu potrebne mjere kako bi osigurale da upotreba tih upitnih kodova nema štetan učinak na sigurnost općeg zračnog prometa.

(12) ICAO je upitni kod 0 rezervirao za operaciju bez dodijeljenog koda. Mode S ispitivači koji upotrebljavaju šifru 0 u skladu sa standardima i preporučenim praksama ICAO-a ne trebaju podlijegati postupku usklađenog dodjeljivanja.

(13) II kod 14 rezerviran je za zajedničku upotrebu probnih sustava. Otkrivanje cilja Mode S-a ne može se jamčiti kada nekoliko probnih sustava radi istovremeno. Stoga bi operatori Mode S probnih sustava koji moraju provoditi privremene pokuse za koje je potrebna situacija bez konflikta, morali osigurati odgovarajuću dvostranu usklađenost s drugim operatorima Mode S probnih sustava.

(14) Centralizirana služba za dodjelu upitnih kodova morala bi državama članicama i operatorima Mode S-a staviti na raspolaganje i po potrebi ažurirati plan dodjele kodova, osiguravajući tako sigurnu i učinkovitu upotrebu upitnih kodova. Plan dodjele moraju odobriti države članice na koje utječe njegov sadržaj.

(15) Potrebno je utvrditi mehanizam za rješavanje situacija u kojima se ne može pravovremeno dobiti odobrenje plana dodjele upitnih kodova.

(16) Radi održavanja ili poboljšanja postojećih razina sigurnosti operacija, od država članica treba zahtijevati da osiguraju da strane kojih se to tiče provedu procjenu sigurnosti, uključujući utvrđivanje hazarda, procjenu rizika i postupke ublažavanja. Za usklađenu provedbu ovih postupaka u vezi sa sustavom obuhvaćenih ovom Uredbom potrebno je utvrđivanje posebnih uvjeta sigurnosti za sve uvjete interoperabilnosti i performansi.

(17) U skladu s člankom 3. stavkom 3. točkom (d) Uredbe (EZ) br. 552/2004, u provedbenim pravilima o interoperabilnosti moraju biti opisani posebni postupci za ocjenu sukladnosti, koji bi se upotrebljavali za ocjenu sukladnosti sastavnih dijelova ili njihove primjerenosti za upotrebu, kao i za verifikaciju sustava.

(18) Razina zrelosti tržišta za sastavne dijelove na koje se primjenjuje ova Uredba je takva da se njihova sukladnost ili primjerenost za upotrebu može ocijeniti na zadovoljavajući način putem unutarnje kontrole proizvodnje, upotrebom postupaka koji se temelje na Modulu A Odluke br. 768/2008/EZ Europskoga parlamenta i Vijeća od 9. srpnja 2008. o zajedničkom okviru za tržište proizvoda i stavljanju izvan snage Odluke Vijeća 93/465/EEZ[[3]](#footnote-29081-3).

(19) Mjere predviđene ovom Uredbom su u skladu s mišljenjem Odbora za jedinstveno nebo,

DONIJELA JE OVU UREDBU:

Članak 1.

Predmet i područje primjene

1. Ovom se Uredbom utvrđuju uvjeti za usklađeno dodjeljivanje i upotrebu Mode S upitnih kodova (dalje u tekstu upitnih kodova), u svrhu sigurnog i djelotvornog nadzora zračnog prometa i civilno-vojne koordinacije.

2. Ova se Uredba primjenjuje na prikladne Mode S ispitivače i s njima povezane sustave nadzora, njihove sastavne dijelove i povezane postupke, kada podržavaju usklađenu dodjelu ili upotrebu odgovarajućih upitnih kodova.

Članak 2.

Definicije

U smislu ove Uredbe, primjenjuju se definicije iz članka 2. Uredbe (EZ) br. 549/2004.

Primjenjuju se također i sljedeće definicije:

1. ‘Mode S ispitivač‘ je sustav koji se sastoji od antene i elektroničkih dijelova koji podržava pristupanje pojedinačnom zrakoplovu putem Mode Select-a, poznatog kao Mode S;

2. ‘upitni kod’ je ili identifikator ispitivača ili identifikacijski kod sustava nadzora koji se upotrebljava za zaključavanje više lokacija (multisite lockout) i moguće za komunikacijske protokole;

3. ‘upitni identifikacijski kod’ (dalje u tekstu II kod) je Mode S upitni kod sa vrijednošću u rasponu od 0 do 15 koja se može upotrijebiti i za zaključavanje više lokacija (multisite lockout) i za komunikacijske protokole;

4. ‘identifikacijski kod sustava nadzora’ (dalje u tekstu SI kod) je Mode S upitni kod sa vrijednošću u rasponu od 1 do 63, koja se može koristiti za protokole zaključavanja više lokacija (multisite lockout), ali se ne može koristiti za komunikacijske protokole više lokacija (multisite);

5. ‘zaključavanje više lokacija (multisite lockout)’ je protokol koji omogućava prihvat i zaključavanje (lockout) ciljeva Mode S-a od strane nekoliko Mode S ispitivača čija se pokrivenost preklapa;

6. ‘komunikacijski protokoli više lokacija’ su protokoli koji se upotrebljavaju za usklađivanje kontrole komunikacija koje se izvode u više od jedne transakcije u područjima preklapanja pokrivenosti Mode S ispitivača;

7. ‘cilj Mode S-a’ je platforma opremljena Mode S transponderom;

8. ‘zaključavanje’ je protokol koji omogućava sprečavanje svih odziva Mode S-a iz već prihvaćenih ciljeva Mode S-a;

9. ‘operator Mode S-a’ je osoba, organizacija ili poduzeće koje operira ili nudi operiranje Mode S ispitivačem, uključujući:

(a) pružatelje usluga u zračnoj plovidbi;

(b) proizvođače ispitivača Mode S;

(c) operatore zračnih luka;

(d) istraživačke ustanove;

(e) bilo koje druge subjekte koji imaju pravo upravljanja Mode S ispitivačem;

10. ‘dodjela upitnog koda’ je određivanje vrijednosti najmanje za sve ključne stavke dodjeljivanja upitnog koda, kako je navedeno u Prilogu II, dijelu B;

11. ‘sustav dodjele upitnog koda’ je sustav unutar mreže upravljanja europskim zračnim prometom i s njim povezani postupci, putem kojih se operatorima Mode S-a u državama članicama pružaju usluge centralizirane službe za dodjelu upitnih kodova (dalje u tekstu služba za dodjelu upitnih kodova), koja se bavi obradom zahtjeva za upitnim kodovima i distribucijom prijedloga plana dodjele upitnih kodova;

12. ‘zahtjev za upitni kod’ je zahtjev operatora Mode S-a za dodjelu upitnog koda;

13. ‘prijedlog plana dodjele upitnih kodova’ je prijedlog cjelovitog skupa dodjela IC-a, koje služba za dodjeljivanje upitnih kodova dostavlja na odobrenje državama članicama;

14. ‘plan dodjele upitnih kodova’ je najnoviji odobreni cjeloviti skup dodjele upitnih kodova;

15. ‘prikladan Mode S ispitivač’ je Mode S ispitivač koji ispunjava najmanje jedan od sljedećih uvjeta:

(a) ispitivač se oslanja, barem djelomično, na sve upite i odgovore Mode S-a za pristup ciljevima Mode S-a; ili

(b) ispitivač zaključava prihvaćene ciljeve Mode S-a kao odgovor na sve upite Mode S-a, trajno ili privremeno, na dijelu ili na cijelom području njegove pokrivenosti; ili

(c) ispitivač upotrebljava komunikacijske protokole više lokacija za aplikacije podatkovnih veza;

16. ‘prikladan upitni kod‘ je bilo koji kod od II kodova i SI kodova, osim:

(a) II koda 0,

(b) koda (kodova) ispitivača, koji su rezervirani za upravljanje i dodjelu od strane vojnih subjekata, uključujući međuvladine organizacije, posebno Organizaciju Sjevernoatlantskog ugovora;

17. ‘svi upiti Mode S-a’ su poruke koje Mode S ispitivači uobičajeno koriste za dobivanje ciljeva Mode S-a u njihovom području pokrivenosti;

18. ‘operativni kod ispitivača’ je bilo koji podoban kod ispitivača osim II koda 14;

19. ‘nadležna država članica’ je:

(a) u slučaju pružatelja usluga u zračnoj plovidbi, država članica koja je certificirala pružatelja usluga u skladu s Uredbom komisije (EZ) br. 2096/2005[[4]](#footnote-29081-4);

(b) u ostalim slučajevima, država članica koja je nadležna za područje na kojem operator Mode S-a upravlja ili namjerava upravljati prikladnim Mode-S ispitivačem;

20. ‘konflikt upitnih kodova’ je neusklađeno preklapanje pokrivenosti dvaju ili više Mode S ispitivača koji operiraju s istim upitnim kodom, radi čega se može dogoditi da najmanje jedan od Mode S ispitivača ne otkrije zrakoplov;

21. ‘nadziranje konflikta upitnih kodova’ je provedba tehničkih ili proceduralnih načina, od strane operatora Mode S-a, za utvrđivanje učinaka konflikata upitnih kodova s drugim Mode S ispitivačima na nadzorne podatke dobivene iz vlastitih Mode S ispitivača;

22. ‘slijed provedbe’ je vremenski slijed provedbe dodjela upitnih kodova s kojim se operatori Mode S-a moraju uskladiti kako bi se izbjegli privremeni konflikti upitnih kodova;

23. ‘usklađen II kod’ je II kod koju je dekodirao Mode S transponder, koji ne podržava SI kodove, kod svih upita Mode S-a koji sadrže SI kod, i kojeg ovaj transponder koristi za kodiranje odgovora na sve pozive;

24. ‘mapa zaključavanja’ je konfiguracijska datoteka Mode S ispitivača kojom se određuje gdje i kako se zaključavanje primjenjuje na ciljeve Mode S-a.

Članak 3.

Uvjeti interoperabilnosti i performanse

Operatori Mode S-a moraju osigurati da elektronički sastavni dijelovi glave radara njihovog Mode S ispitivača koji upotrebljava operativni upitni kod:

1. podržavaju upotrebu SI i II kodova u skladu s odredbama Organizacije međunarodnog civilnog zrakoplovstva navedenim u Prilogu I točki 1.;

2. podržavaju upotrebu rada sa II/SI kodom u skladu sa uvjetima iz Priloga III.

Članak 4.

Pripadajući postupci za operatore Mode S-a

1. Operatori Mode S-a moraju upravljati samo prikladnim Mode S ispitivačem, upotrebom prikladnog upitnog koda, ako su za ovu namjenu od nadležne države članice primili dodjelu upitnog koda.

2. Operatori Mode S-a koji namjeravaju upravljati ili upravljaju prikladnim Mode S ispitivačem za koji nije dodijeljen upitni kod, moraju podnijeti nadležnoj državi članici zahtjev za upitni kod u skladu sa uvjetima navedenim u Prilogu II, dijelu A.

3. Operatori Mode S-a moraju udovoljavati ključnim stavkama dodjela upitnih kodova koje prime, kako je navedeno u Prilogu II, dijelu B.

4. Operatori Mode S-a moraju obavještavati nadležnu državu članicu, najmanje svakih šest mjeseci, o bilo kakvoj promjeni u planiranju instalacije ili u operativnom statusu prikladnih Mode S ispitivača, u vezi s bilo kojim ključnim stavkama dodjele upitnih kodova, koje su navedene u Prilogu II, dijelu B.

5. Operatori Mode S-a moraju osigurati da svaki od njihovih Mode S ispitivača upotrebljava isključivo upitni kod koji mu je dodijeljen.

Članak 5.

Pripadajući postupci za države članice

1. Države članice moraju provjeravati valjanost zahtjeva za upitnim kodovima, koje prime od operatora Mode S-a, prije nego što ih stave na raspolaganje putem sustava dodjele upitnih kodova radi usklađivanja. Provjera valjanosti mora uključiti ključne stavke navedene u Prilogu II, dijelu A.

2. Države članice moraju poduzeti potrebne mjere kako bi osigurale da se sustavom dodjele upitnih kodova:

(a) provjerava sukladnost zahtjeva za dodjelom kodova s prihvaćenim običajima u vezi s formatom i podacima;

(b) provjerava potpunost, točnost i pravovremenost zahtjeva za upitnim kodom;

(c) u roku od šest mjeseci od podnošenja zahtjeva:

(i) obave simulacije ažuriranja plana dodjele upitnih kodova na temelju zahtjeva čije je rješavanje u tijeku:

(ii) pripremi predloženo ažuriranje plana dodjele upitnih kodova, koje se dostavlja na odobrenje državi članici na koju to utječe;

(iii) osigurava da predloženo ažuriranje plana dodjele upitnih kodova ispunjava u najvećoj mogućoj mjeri operativne uvjete iz zahtjeva za dodjelom kodova, kako je opisano ključnim stavkama (g), (h) i (i) iz Priloga II, dijela A;

(iv) ažurira i obavješćuje države članice o planu dodjele upitnih kodova odmah nakon njegovog odobrenja, ne dovodeći u pitanje nacionalne postupke za priopćavanje informacija o Mode S ispitivačima koje upotrebljava vojska.

3. Promjene plana dodjele upitnih kodova podliježu odobrenju svih država članica na koje utječe ažuriranje plana.

4. U slučaju neslaganja u vezi s promjenama iz stavka 3. ovog članka, dotične države članice moraju predati predmet Komisiji na rješavanje. Komisija mora djelovati u skladu s postupkom iz članka 5. stavka 2. Uredbe (EZ) br. 549/2004.

5. Države članice iz stavka 3. moraju osigurati da se njihova odobrenja plana dodjele upitnih kodova priopće drugim državama članicama, putem sustava za dodjelu upitnih kodova.

6. Države članice iz stavka 3. moraju osigurati da se promjene dodjele upitnih kodova koje rezultiraju iz ažuriranja plana dodjele upitnih kodova priopće odgovarajućim operatorima Mode S-a pod njihovom nadležnošću u roku od 14 kalendarskih dana od primitka ažuriranog plana dodjele.

7. Najmanje svakih šest mjeseci putem sustava za dodjelu upitnih kodova države članice moraju staviti na raspolaganje drugim državama članicama ažuriranu evidenciju dodjele i upotrebe upitnih kodova za prikladne Mode S ispitivače unutar njihovog područja nadležnosti.

8. Kada postoji preklapanje pokrivenosti Mode S ispitivača smještenog unutar područja nadležnosti države članice i pokrivenosti Mode S ispitivača smještenog unutar područja nadležnosti treće zemlje, dotična država članica mora:

(a) osigurati da se treća zemlja obavijesti o sigurnosnim uvjetima povezanim s dodjelom i upotrebom upitnih kodova;

(b) poduzeti potrebne mjere za usklađivanje upotrebe upitnih kodova s trećom zemljom.

Članak 6.

Pripadajući postupci pružatelja operativnih usluga u zračnom prometu

Pružatelji operativnih usluga u zračnom prometu ne smiju upotrebljavati podatke Mode S ispitivača koji djeluju pod nadležnošću treće zemlje, ako dodjela upitnog koda nije bila usklađena.

Članak 7.

Uvjeti za slučajeve posebnih okolnosti

1. Pružatelji operativnih usluga u zračnom prometu moraju procijeniti mogući učinak konflikata upitnih kodova na operativne usluge u zračnom prometu i odgovarajućeg mogućeg gubitka nadzornih podataka o cilju Mode S-a iz predmetnih Mode S ispitivača, uvažavajući njihove operativne uvjete i raspoloživu redundancu.

2. Osim u slučaju kada se ocijeni da gubitak nadzornih podataka o cilju Mode S-a nije značajan za sigurnost, operatori Mode S-a moraju:

(a) uvesti načine nadzora kako bi otkrili konflikte upitnih kodova uzrokovane drugim Mode S ispitivačima, koji utječu na prikladne Mode S ispitivače kojima oni upravljaju, s bilo kojim operativnim upitnim kodom;

(b) osigurati da je otkrivanje konflikata kodova uvedenim načinima nadzora postignuto na pravovremen način unutar pokrivenosti koja ispunjava njihove sigurnosne uvjete;

(c) ako je primjereno, utvrditi i provoditi modus vraćanja u prethodni režim rada (fallback), kako bi se ublažili mogući hazardi konflikta upitnih kodova za bilo koji operativni kod, koji su utvrđeni u procjeni iz stavka 1;

(d) osigurati da uvedeni modus vraćanja u prethodni režim rada ne stvara bilo kakav konflikt upitnih kodova s drugim Mode S ispitivačima navedenim u planu dodjele upitnih kodova.

3. Operatori Mode S-a moraju izvijestiti nadležnu državu članicu o bilo kakvom utvrđenom konfliktu ispitivača koji uključuje prikladni Mode S ispitivač kojim oni upravljaju s bilo kojim operativnim upitnim kodom te pripadajuće informacije, putem sustava za dodjelu IC-a, moraju staviti na raspolaganje drugim operatorima Mode S-a.

Članak 8.

Civilno-vojna suradnja

1. Države članice moraju poduzeti potrebne mjere kako bi osigurale da vojne jedinice koje upravljaju prikladnim Mode S ispitivačima sa bilo kojim upitnim kodom osim II koda 0 i drugih kodova rezerviranih za vojno upravljanje, poštuju odredbe iz članaka 3. do 7. i članka 12.

2. Države članice moraju poduzeti potrebne mjere kako bi osigurale da vojne jedinice koje upravljaju ispitivačima Mode S sa II kodom 0 ili drugim upitnim kodovima rezerviranim za vojno upravljanje, nadziru isključivu upotrebu ovih upitnih kodova kako bi se izbjegla neusklađena upotreba bilo kojeg prikladnog upitnog koda.

3. Države članice moraju poduzeti potrebne mjere kako bi osigurale da dodjela i upotreba upitnih kodova za vojne jedinice nema štetan učinak na sigurnost općeg zračnog prometa.

Članak 9.

Sigurnosni uvjeti

1. Operatori Mode S-a moraju osigurati ispravnu procjenu i ublažavanje hazarda mogućih konflikata upitnih kodova koji utječu na njihove Mode S ispitivače.

2. Države članice moraju poduzeti potrebne mjere kako bi osigurale da svim promjenama postojećih sustava i s njima povezanih postupaka iz članka 1. stavka 2. ili uvođenju novih sustava i postupaka prethodi procjena sigurnosti, uključujući utvrđivanje hazarda, procjenu rizika i postupke za ublažavanje, koju izvode strane kojih se to tiče.

3. U smislu procjene sigurnosti iz stavka 2., uvjeti navedeni u člancima 4. do 8. i članku 12. također se smatraju minimalnim sigurnosnim uvjetima.

Članak 10.

Ocjena sukladnosti

Prije izdavanja EZ Izjave o sukladnosti ili primjerenosti za upotrebu, kako je navedeno u članku 5. Uredbe (EZ) br. 552/2004, proizvođači sastavnih dijelova sustava iz članka 1. stavka 2. ove Uredbe ili njihovi ovlašteni zastupnici uspostavljeni u Zajednici, moraju ocijeniti sukladnost ili primjerenost tih sastavnih dijelova za upotrebu u skladu sa uvjetima utvrđenim u Prilogu IV, dijelu A ovoj Uredbi.

Članak 11.

Verifikacija sustava

1. Pružatelji usluga u zračnoj plovidbi koji dokažu ili su dokazali da ispunjavaju uvjete utvrđene u Prilogu V moraju provoditi provjeru sustava iz članka 1. stavka 2. u skladu sa uvjetima utvrđenim u Prilogu VI, dijelu A.

2. Pružatelji usluga u zračnoj plovidbi koji ne mogu dokazati da ispunjavaju uvjete utvrđene u Prilogu V moraju dati u podugovor s imenovanim tijelom verifikaciju sustava iz članka 1. stavka 2. Ta verifikacija se mora obaviti u skladu sa uvjetima utvrđenim u Prilogu VI, dijelu B.

Članak 12.

Dodatni uvjeti

1. Operatori Mode S-a moraju osigurati da je njihovo osoblje koje je zaduženo za provedbu dodjele upitnih kodova dobro upoznato s odgovarajućim odredbama ove Uredbe i odgovarajuće osposobljeni za svoje radne funkcije.

2. Operatori Mode S-a moraju:

(a) razviti i održavati operativne priručnike za Mode S koji sadrže potrebne upute i informacije koje njihovom osoblju zaduženom za provedbu dodjele upitnih kodova omogućavaju primjenu odredaba ove Uredbe;

(b) osigurati da su priručnici iz točke (a) dostupni i ažurni i da njihovo ažuriranje i razdjeljivanje podliježe primjerenom upravljanju kvalitetom i dokumentacijom;

(c) osigurati da su radne metode i operativne procedure potrebne za provedbu dodjele upitnih kodova u skladu s odgovarajućim odredbama navedenim u ovoj Uredbi.

3. Države članice moraju poduzeti potrebne mjere kako bi osigurale da je osoblje koje pruža usluge dodjeljivanja upitnih kodova dobro upoznato s odgovarajućim odredbama ove Uredbe i da je odgovarajuće osposobljeno za svoje radne funkcije.

4. Države članice moraju poduzeti potrebne mjere kako bi osigurale da centralizirana služba za dodjelu upitnih kodova:

(a) razvija i održava operativne priručnike koji sadrže potrebne upute i informacije koje njihovom osoblju omogućavaju primjenu odredaba ove Uredbe;

(b) osigurava da su priručnici iz točke (a) dostupni i ažurni te da njihovo ažuriranje i razdjeljivanje podliježe primjerenom upravljanju kvalitetom i dokumentacijom;

(c) osigurava da su radne metode i operativne procedure u skladu s odgovarajućim odredbama navedenim u ovoj Uredbi.

Članak 13.

Stupanje na snagu i primjena

Ova Uredba stupa na snagu 20. dan od njezine objave u Službenom listu Europske unije.

Članak 3. primjenjuje se od 1. siječnja 2011.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 30. ožujka 2009.

Za Komisiju

Antonio TAJANI

Potpredsjednik

PRILOG I

Odredbe Organizacije međunarodnog civilnog zrakoplovstva iz članka 3. stavka 1. i Priloga III točke 2.

1. Poglavlje 3. ‘Nadzorni radarski sustavi’, odjeljak 3.1.2.5.2.1.2 ‘IC: upitni kod’ ICAO Aneksa 10 ‘Zrakoplovne telekomunikacije’, Svezak IV ‘Nadzorni radarski sustavi i sustavi za izbjegavanje sudara’ (Treće izdanje – srpanj 2002., s uključenim amandmanom 77).

2. Poglavlje 5. ‘SSR Mode S podatkovna veza zrak-zemlja’, odjeljak 5.2.9 ‘Format izvješća za mogućnosti podatkovne veze’ ICAO Aneksa 10 ‘Zrakoplovne telekomunikacije’, Svezak III ‘Komunikacijski sustavi’ (Prvo izdanje, amandman 79).

PRILOG II

Dio A: Uvjeti u vezi s podnošenjem zahtjeva za upitne kodove iz članka 4. stavka 2., članka 5. stavka 1. i članka 5. stavka 2.

Zahtjev za IC mora sadržavati najmanje sljedeće ključne stavke:

(a) jedinstvena referentna oznaka zahtjeva koju dodjeljuje nadležna država članica;

(b) potpuni podaci o predstavniku države članice odgovornom za usklađivanje dodjele IC-a za Mode S;

(c) potpuni podaci o mjestu kontakta operatora Mode S-a za pitanja u vezi s dodjelom IC-a za Mode S;

(d) naziv Mode S ispitivača;

(e) upotreba Mode S-a (operativna ili probna);

(f) lokacija Mode S ispitivača;

(g) planirani datum prvog Mode S prijenosa Mode S ispitivača;

(h) zahtijevana pokrivenost Mode S-om;

(i) posebni operativni uvjeti;

(j) mogućost SI koda;

(k) mogućnost »djelovanja II/SI koda«;

(l) mogućnost karte pokrivenosti.

Dio B: Uvjeti u vezi s dodjelom upitnih kodova iz članka 2. stavka 10., članka 4. stavka 3. i članka 4. stavka 4.

Dodjela IC-a mora uključivati najmanje sljedeće stavke:

(a) odgovarajuća referentna oznaka zahtjeva koju dodjeljuje nadležna država članica;

(b) jedinstvena referentna oznaka dodjele koju dodjeljuje služba za dodjelu IC-a;

(c) zamijenjene referentne oznake, ako se zahtijeva;

(d) dodijeljen IC;

(e) ograničenja pokrivenosti nadzora i zaključavanja u obliku raspona podijeljenog na sektore ili karte pokrivenosti Mode S-a;

(f) razdoblje provedbe tijekom kojeg se dodjela mora registrirati u Mode S ispitivač koji je naveden u zahtjevu;

(g) slijed provedbe koji se mora poštivati;

(h) neobvezno i povezano s drugim alternativama: preporuka skupina;

(i) posebna operativna ograničenja, ako se zahtijevaju.

PRILOG III

Rad sa II/SI kodom iz članka 3. stavka 2.

1. Mode S ispitivači, kada rade sa SI kodom i ako im to omogućava odgovarajući operativni parametar, će također steći ciljeve kroz odzive na sve pozive koji su kodirani upotrebom odgovarajućeg II koda.

2. Mode S ispitivači, kada rade sa SI kodom i ako im to omogućava odgovarajući operativni parametar, moraju smatrati transpondere koji odgovaraju odzivom na sve pozive šifrirane upotrebom odgovarajuće šifre II, kao transpondere koji nisu opremljeni mogućnošću SI, bez obzira na to što je mogućnost SI navedena u izvješću o mogućnosti podatkovne veze, koje je definirano u dokumentu iz Priloga I točke 2.

3. Mode S ispitivači, kada rade sa SI kodom i ako im to omogućava odgovarajući operativni parametar, moraju slati upit transponderima koji nemaju mogućnost SI koda upotrebom Mode S poruka protokola za zaključavanje više lokacija koje su predviđene za rad sa II kodom. II kod koji se koristi mora biti odgovarajući II kod.

4. Mode S ispitivači, kada rade sa SI kodom i ako im to omogućava odgovarajući operativni parametar, moraju imati mogućnost da ih operator konfigurira da:

– ne koriste zaključavanje za odgovarajući II kod za transpondere koji nemaju mogućnost SI koda, ili

– koriste povremeno zaključavanje za odgovarajući II kod za transpondere koji nemaju mogućnost SI koda.

5. Mode S ispitivači, kada rade sa II kodom i ako im to omogućava odgovarajući operativni parametar, moraju imati mogućnost da ih operator konfigurira da:

– ne koriste zaključavanje za transpondere za koje se u njihovom izvješću o mogućnosti podatkovne veze ne navodi mogućnost SI-a ili se o njihovoj mogućnosti podatkovne veze ne može izvijestiti, ili

– koriste povremeno zaključavanje za transpondere za koje se u njihovom izvješću o mogućnosti podatkovne veze ne navodi mogućnost SI-a ili se o njihovoj mogućnosti podatkovne veze ne može izvijestiti.

6. Kada se aktivira rad sa SI/II kodom, mape zaključavanja se ne smiju uzeti u obzir za transpondere koji nemaju mogućnost SI koda.

PRILOG IV

Dio A: Uvjeti za ocjenu sukladnosti ili primjerenosti za upotrebu sastavnih dijelova sustava iz članka 10.

1. Postupcima verifikacije se mora dokazati sukladnost sastavnih dijelova koji podržavaju protokole za zaključavanje za II kod i SI kod te rad sa II/SI kodom, sa uvjetima interoperabilnosti i performansama iz ove Uredbe, ili njihovu primjerenost za upotrebu dok se ti sastavni dijelovi upotrebljavaju u pokusnim uvjetima.

2. Upotreba modula opisanog u dijelu B od strane proizvođača ili njegovog ovlaštenog predstavnika uspostavljenog u Zajednici smatra se primjerenim postupkom ocjene sukladnosti kako bi se osigurala i izjavila sukladnost sastavnih dijelova. Dopušteni su također jednakovrijedni ili stroži postupci.

Dio B: Modul unutarnjeg nadzora proizvodnje

1. Ovim se modulom opisuje postupak, kojim proizvođač ili njegov ovlašteni predstavnik uspostavljen u Zajednici koji izvršava obveze utvrđene u točki 2., osigurava i izjavljuje da dotični sastavni dijelovi ispunjavaju uvjete ove Uredbe. Proizvođač ili njegov ovlašteni predstavnik uspostavljen u Zajednici mora izraditi pisanu izjavu o sukladnosti ili primjerenosti za upotrebu u skladu s Prilogom III točkom 3. Uredbe (EZ) br. 552/2004.

2. Proizvođač mora uspostaviti tehničku dokumentaciju opisanu u točki 4. koju on ili njegov ovlašteni predstavnik uspostavljen u Zajednici mora čuvati tijekom razdoblja koje završava najmanje 10 godina nakon što je proizveden posljednji sastavni dio i staviti je na raspolaganje nadležnim nacionalnim nadzornim tijelima radi inspekcije, kao i pružateljima usluga u zračnoj plovidbi koji te sastavne dijelove uključuju u svoje sustave. Proizvođač ili njegov ovlašteni predstavnik uspostavljen u Zajednici mora obavijestiti države članice o tome gdje i kako se ta tehnička dokumentacija može staviti na raspolaganje.

3. Kada proizvođač nije uspostavljen u Zajednici, on mora imenovati osobu(e) koja(e) stavlja(ju) sastavne dijelove na tržište Zajednice. Ta (te) osoba(e) mora(ju) obavijestiti države članice o tome gdje i kako se ta tehnička dokumentacija može staviti na raspolaganje.

4. Tehnička dokumentacija mora omogućiti ocjenu sukladnosti sastavnih dijelova s uvjetima ove Uredbe. Ona mora, u mjeri koliko je to važno za takvu ocjenu, obuhvaćati projekt, proizvodnju i rad sastavnih dijelova.

5. Proizvođač ili njegov ovlašteni predstavnik mora uz tehničku dokumentaciju čuvati primjerak izjave o sukladnosti ili primjerenosti za upotrebu.

PRILOG V

Uvjeti iz članka 11.

1. Pružatelj usluga u zračnoj plovidbi mora, unutar organizacije, uspostaviti metode izvješćivanja kojima se osigurava i dokazuje nepristranost i neovisnost prosudbe u odnosu na aktivnosti verifikacije.

2. Pružatelj usluga u zračnoj plovidbi mora osigurati da osoblje koje sudjeluje u postupcima verifikacije obavlja provjere s najvećim mogućim profesionalnim integritetom i najvećom mogućom tehničkom stručnošću te da su slobodni od bilo kakvih pritisaka i poticaja, posebno financijske vrste, koji bi mogli utjecati na prosudbu ili rezultate njihovih provjera, posebno od strane osoba ili skupina osoba na koje rezultati tih provjera utječu.

3. Pružatelj usluga u zračnoj plovidbi mora osigurati da osoblje koje sudjeluje u postupcima provjere ima pristup opremi koja im omogućava ispravno obavljanje potrebnih provjera.

4. Pružatelj usluga u zračnoj plovidbi mora osigurati da je osoblje koje sudjeluje u postupcima provjere dobro tehnički i profesionalno osposobljeno te da ima zadovoljavajuće znanje o uvjetima verifikacija koje moraju provesti, odgovarajuće iskustvo na takvim poslovima te sposobnosti potrebne za izradu deklaracija, evidencija i izvješća kojima se dokazuje da su verifikacije obavljene.

5. Pružatelj usluga u zračnoj plovidbi mora osigurati da je osoblje koje sudjeluje u postupcima verifikacije sposobno za nepristrano obavljanje provjera. Novčana naknada ne smije ovisiti o broju izvedenih provjera niti o rezultatima.

PRILOG VI

Dio A: Uvjeti za verifikaciju sustava iz članka 11. stavka 1.

1. Verifikacijom sustava dokazuje se sukladnost tih sustava sa uvjetima interoperabilnosti, performanse, slučajeva posebnih okolnosti i sigurnosti iz ove Uredbe, u uvjetima ocjenjivanja koji odražavaju operativni okvir tih sustava. Provjerom Mode S ispitivača, posebno se mora demonstrirati:

– ispravan rad sa SI kodom, uključujući rad sa II/SI kodom,

– da se kombinacijom sustava i/ili postupaka za nadzor konflikata IC-a i modusa vraćanja u prethodni režim rada primjereno ublažavaju hazardi konflikata IC-a,

– da modus vraćanja u prethodni režim rada nije u suprotnosti s planom dodjele IC-a.

2. Verifikacija sustava iz članka 1. stavka 2. mora se izvoditi u skladu s primjerenim i priznatim postupcima ispitivanja.

3. Alati za provjeru sustava iz članka 1. stavka 2. moraju imati odgovarajuću funkcionalnost.

4. Verifikacija sustava iz članka 1. stavka 2. ove Uredbe mora proizvesti elemente tehničkog dosjea koji se zahtijeva Prilogom IV točkom 3. Uredbe (EZ) br. 552/2004, uključujući i sljedeće elemente:

– opis provedbe,

– izvješće o inspekcijama i ispitivanjima koji su izvedeni prije stavljanja sustava u rad.

5. Pružatelj usluga u zračnoj plovidbi mora upravljati aktivnostima verifikacije i posebno mora:

– odrediti primjerene operativne i tehničke uvjete ocjenjivanja koji odražavaju operativne uvjete,

– provjeriti da plan ispitivanja opisuje integraciju sustava iz članka 1. stavka 2. u okruženju za operativnu i tehničku procjenu,

– provjeriti da plan ispitivanja u potpunosti obuhvaća primjenjive uvjete ove Uredbe u vezi s interoperabilnošću, performansama, slučajevima posebnih okolnosti i sigurnosti,

– osigurati dosljednost i kvalitetu tehničke dokumentacije i plana ispitivanja,

– planirati organizaciju ispitivanja, kadrove, instalaciju i konfiguraciju platforme za ispitivanje,

– obaviti inspekcije i ispitivanja, kako je navedeno u planu ispitivanja,

– napisati izvješće u kojem prikazuje rezultate inspekcija i ispitivanja.

6. Pružatelj usluga u zračnoj plovidbi mora osigurati da sustavi iz članka 1. stavka 2. upotrijebljeni u operativnim uvjetima ocjenjivanja ispunjavaju uvjete ove Uredbe u vezi s interoperabilnošću, performansama, slučajevima posebnih okolnosti i sigurnosti.

7. Nakon uspješno obavljene verifikacije sukladnosti, pružatelji usluga u zračnoj plovidbi moraju sastaviti EZ Izjavu o verifikaciji sustava i dostaviti je nadležnom nacionalnom nadzornom tijelu zajedno s tehničkim dosjeom, kako se zahtijeva člankom 6. Uredbe (EZ) br. 552/2004.

Dio B: Uvjeti za verifikaciju sustava iz članka 11. stavka 2.

1. Verifikacijom sustava dokazuje se sukladnost tih sustava sa uvjetima interoperabilnosti, performansi, slučajeva posebnih okolnosti i sigurnosti iz ove Uredbe, u uvjetima ocjenjivanja koji odražavaju operativni okvir tih sustava. Verifikacijom Mode S ispitivača, posebno se mora dokazati:

– ispravan rad sa SI kodom, uključujući rad sa II/SI kodom,

– da se kombinacijom sustava za nadzor konflikata IC-a i modusa vraćanja u prethodni režim rada primjereno ublažavaju hazardi konflikata IC-a,

– da modus vraćanja u prethodni režim rada nije u suprotnosti s planom dodjele IC-a.

2. Provjera sustava iz članka 1. stavka 2. mora se izvoditi u skladu s primjerenim i priznatim postupcima ispitivanja.

3. Alati za provjeru sustava iz članka 1. stavka 2. moraju imati odgovarajuću funkcionalnost.

4. Verifikacija sustava iz članka 1. stavka 2. ove Uredbe mora proizvesti elemente tehničkog dosjea koja se zahtijeva Prilogom IV točkom 3. Uredbe (EZ) br. 552/2004, uključujući i sljedeće elemente:

– opis provedbe,

– izvješće o inspekcijama i ispitivanjima, koji su izvedeni prije stavljanja sustava u rad.

5. Pružatelj usluga u zračnoj plovidbi mora odrediti primjerene operativne i tehničke uvjete ocjenjivanja koji odražavaju operativne uvjete, a aktivnosti verifikacije mora obaviti imenovano tijelo.

6. Imenovano tijelo mora upravljati aktivnostima provjere, i posebno mora:

– odrediti primjerene operativne i tehničke uvjete ocjenjivanja koji odražavaju operativne uvjete,

– provjeriti da li plan ispitivanja opisuje integraciju sustava iz članka 1. stavka 2. u operativne i tehničke uvjete ocjenjivanja,

– provjeriti da li plan ispitivanja u potpunosti obuhvaća primjenjive uvjete ove Uredbe u vezi s interoperabilnošću, performansama, slučajevima posebnih okolnosti i sigurnosti,

– osigurati dosljednost i kvalitetu tehničke dokumentacije i plana ispitivanja,

– planirati organizaciju ispitivanja, kadrove, instalaciju i konfiguraciju platforme za ispitivanje,

– obaviti inspekcije i ispitivanja, kako je navedeno u planu ispitivanja,

– napisati izvješće u kojem prikazuje rezultate inspekcija i ispitivanja.

7. Imenovano tijelo mora osigurati da provedba razmjene informacija koja podržava postupak dodjele i upotrebe IC-a za Mode S i koja je uključena u sustave koji rade u simuliranim operativnim uvjetima, ispunjava uvjete ove Uredbe u vezi s interoperabilnošću, performansama, slučajevima posebnih okolnosti i sigurnosti.

8. Nakon uspješno obavljenih poslova verifikacije, imenovano tijelo mora sastaviti certifikat o sukladnosti u odnosu na poslove koje je obavilo.

9. Zatim, pružatelj usluga u zračnoj plovidbi mora sastaviti EZ Izjavu o verifikaciji sustava i dostaviti je nacionalnom nadzornom tijelu zajedno s tehničkim dosjeom, kako se to zahtijeva člankom 6. Uredbe (EZ) br. 552/2004.

[[1](#footnote-29081-1-backlink)] SL L 96, 31.3.2004., str. 26.

[[2](#footnote-29081-2-backlink)] SL L 96, 31.3.2004., str. 1.

[[3](#footnote-29081-3-backlink)] SL L 218, 13.8.2008., str. 82.

[[4](#footnote-29081-4-backlink)] SL L 335, 21.12.2005., str. 13.

Pravilnik, NN 86/2012-1975